የኢትዮ-ጅቡቲ የባቡር መንገድ የልማት ስትራቴጂ እና የጭነት አገልግሎት ኮንፍረንስ እየተካሄደ ነው፡፡
ባሕር ዳር፡ መስከረም 07/2013ዓ.ም (አብመድ) የኢትዮ-ጅቡቲ የባቡር መንገድ የልማት ስትራቴጂ እና የጭነት አገልግሎት ኮንፍረንስ ከፍተኛ የመንግሥት የሥራ ኃላፊዎችና የሚመለከታቸው አካላት በተገኙበት እየተካሄደ ነው፡፡የአምስት ዓመት እቅድ እና የተለያዩ የጭነት አገልግሎቶች መጀመራቸውን አስመልክቶ ነው ዉይይቱ እየተካሄደ የሚኘነው፡፡ በመስመሩ እ.ኤ.አ ከ2021_2022 በቀን አራት ባቡሮች የሚመላለሱ ይሆናል፤ በዚህም በዓመት መቶ ሚሊዮን የአሜሪካ ዶላር ይገኛል ተብሎ ታቅዷል፡፡ በ2023 (እ.አ.አ) ደግሞ የባቡሮችን የምልልስ ቁጥር በቀን ወደ 6 በማሳደግ በዓመት 150 ሚሊዮን የአሜሪካ ዶላር ለማግኘት ግብ ተቀምጧል፡፡በመስመሩ በረዥም ዓመት በቀን 20 ባቡር እንዲመላለስ እቅድ ተቀምጧል፤ የኢትዮጵያ 95 በመቶ የንግድ ልዉዉጥ በጅቡቲ በኩል እንደሆነ ይታወቃል፡፡ አገልግሎቱ ለሀገሪቱ መዋዕለ ንዋይ ዕድገት ከፍተኛ አስተዋጽኦ እንዳላውም በመድረኩ ተመላክቷል፡፡የኢትዮ-ጅቡቲ የባቡር የጭነት ትራንስፖርት ከ2010 ዓ.ም ጀምሮ አገልግሎት እየሰጠ ይገኛል፡፡ በኢትዮ-ጅቡቲ ዋና ኮሪደር ላይ በሚገኙ ከተሞች በእንዶዴ፣ ሞጆ፣ አዳማ እና ነጋድ ጣቢያዎች ላይ የጭነት አገልግሎት ለደንበኞቹ ያቀርባል፡፡ በተጨማሪም በብትን እና በብዛት ጭነቶችን ለማስገባት ለሚፈልጉ ደንበኞች የኢትዮ-ጅቡቲ ጭነት ባቡር የማከማቸት፣ የማጓጓዝ፣ የመጫን፣ የማዉረድ እና የመሰብሰብ አገልግሎት ይሰጣል፡፡ በኮንፈረንሱ ላይም የትራንስፖርት ሚንስትር ዳግማዊት ሞገስ፣ በኢትዮጵያ የቻይና አምባሳደር ታን ጅያን እና ሌሎችም ተገኝተዋል።ዘጋቢ፡- ጽዮን አበበ -ከአዲስ አበባ